ಆಶಾ ರಘು

ಆಶಾ ರಘು (18 ಜೂನ್ 1979 - 10 ಜನವರಿ 2026) ಅವರು ಕನ್ನಡದ ಪ್ರಮುಖ ಲೇಖಕಿ, ಕಾದಂಬರಿಗಾರ್ತಿ ಹಾಗೂ ಪ್ರಕಾಶಕಿಯಾಗಿದ್ದರು.ಅಲ್ಲದೇ, ಸಿನೆಮಾ, ಕಿರಿತೆರೆ, ಮತ್ತು ನಾಟಕ ಕ್ಷೇತ್ರಗಳಲ್ಲಿಯೂ ಗುರುತಿಸಿಕೊಂಡಿದ್ದರು. 'ಆವರ್ತ' ಇವರ ಪ್ರಥಮ ಹಾಗೂ ಪ್ರಮುಖ ಕಾದಂಬರಿಯಾಗಿದ್ದು, ಕರ್ನಾಟಕ ಸಾಹಿತ್ಯ ಅಕಾಡಮಿ ಪ್ರಶಸ್ತಿಗೆ ಭಾಜನರಾಗಿದ್ದರು. 

 ಜೀವನ ಮತ್ತು ಶಿಕ್ಷಣ 
ಆಶಾ ರಘು ಅವರು, ಕೇಶವ ಅಯ್ಯಂಗಾರ್‌ ಹಾಗೂ ಸುಲೋಚನಾ ದಂಪತಿಗಳ ಹಿರಿಯ ಪುತ್ರಿಯಾಗಿ 1979ರ ಜೂನ್ 18ರಂದು ಬೆಂಗಳೂರಿನಲ್ಲಿ ಜನಿಸಿದರು.ತಂದೆ ಬೇಕರಿ ನಡೆಸುತ್ತಿದ್ದರು ಮತ್ತು ಇವರಿಗೆ ಇಬ್ಬರು ತಂಗಿಯರು: ರಾಣಿ ಮತ್ತು ದೀಪಾ.

ಬಸವೇಶ್ವರ ನಗರದ, ವಿದ್ಯಾವರ್ಧಕ ಸಂಘದ ಮಹಿಳಾ ಕಾಲೇಜಿನಲ್ಲಿ, ಬಿ. ಕಾಮ್ ಪದವಿ ಪಡೆದು, ಬೆಂಗಳೂರು ವಿಶ್ವವಿದ್ಯಾಲಯದಿಂದ ಕನ್ನಡದಲ್ಲಿ ಸ್ನಾತಕೋತ್ತರ ಪದವಿ ಪಡೆದರು. 

ವಿದ್ಯಾಲಯ ಹಾಗೂ ಕಾಲೇಜು ದಿನಗಳಿಂದಲೇ ರಂಗಭೂಮಿ, ನಿರ್ದೇಶನ ಮತ್ತು ಅಭಿನಯದಲ್ಲಿ ತೊಡಗಿಕೊಂಡಿದ್ದ ಅವರು 2000–2001ರಲ್ಲಿ ಅಭಿನಯ ತರಂಗ ನಾಟಕ ಶಾಲೆಯಿಂದ ರಂಗಭೂಮಿ ಡಿಪ್ಲೊಮಾವನ್ನು ಪಡೆದರು.
 ವೃತ್ತಿ 
2008ರಿಂದ 2009ರವರೆಗೆ ಅವರು ವಿಜಯನಗರ ಪಿಯು ಕಾಲೇಜು ಹಾಗೂ ಆದಿಚುಂಚನಗಿರಿ ಬಿಬಿಎಂ ಕಾಲೇಜುಗಳಲ್ಲಿ ಕನ್ನಡ ಉಪನ್ಯಾಸಕರಾಗಿ ಕಾರ್ಯನಿರ್ವಹಿಸಿದರು. 

2007ರಲ್ಲಿ ಅವರು ‘ನವರಸ ಕಲಾಶಾಲೆ’ ಎಂದು ಕಲಾಶಾಲೆಯನ್ನು ಸ್ಥಾಪಿಸಿದರು, ಇಲ್ಲಿ ರಂಗಭೂಮಿ, ಸಿನೆಮಾ, ಸಂಗೀತ, ನೃತ್ಯ ಹಾಗೂ ಚಿತ್ರಕಲೆ ಮೊದಲಾದ ಕಲಾ ಕ್ಷೇತ್ರಗಳ ತರಬೇತಿ ನೀಡಿ, ನಿರೂಪಣೆ, ನಾಟಕ ರಚನೆ ಮತ್ತು ನಿರ್ದೇಶನ ಮಾಡಿದ್ದರು. ಆಕಾಶವಾಣಿ ಕಲಾವಿದೆಯಾಗಿ ಅನೇಕ ಕಾರ್ಯಕ್ರಮಗಳಿಗೆ ಧ್ವನಿ ನೀಡಿರುವುದರ ಜೊತೆಗೆ ಯುವರಂಜಿನಿ-ಯುವಕುಶಲೋಪರಿ ಯ ನಿರೂಪಣೆಯನ್ನೂ ಮಾಡಿದ್ದರು.  ‘ಬಣ್ಣದ ಕೊಡೆ’, ‘ಮೂಕಬಲಿ’, ‘ಸತ್ಯ ಪ್ರಮಾಣ’ ಮೊದಲಾದವು ಇವರು ಅಭಿನಯಿಸಿದ ನಾಟಕಗಳು. 

ಅವರು ಕೆಲವು ಪ್ರಸಿದ್ಧ ಧಾರಾವಾಹಿಗಳ (ಮುಕ್ತಮುಕ್ತ, ಮೋಹಿನಿ ವರ್ಸಸ್ ಮಾಲಿಂಗು, ಅಪಾರ್ಟ್‌ಮೆಂಟ್, ಮಳೆಬಿಲ್ಲು, ಪ್ರೀತಿ-ಪ್ರೇಮ) ಕಥೆ ಹಾಗೂ ಸಂಭಾಷಣೆಗಳನ್ನು ರಚಿಸಿದ್ದರು. ಪಾಪ ಪಾಂಡು ಮತ್ತು ಬಿದಿಗೆ ಚಂದ್ರಮ ಧಾರಾವಾಹಿಗಳಲ್ಲಿ, ಸ್ವತಃ ಅಭಿನಯಿಸಿದ್ದರು. 

ಸಹಾಯಕ ನಿರ್ದೇಶಕಿಯಾಗಿ ಅಮೃತಧಾರೆ ಚಿತ್ರದಲ್ಲೂ ಕೆಲಸ ಮಾಡಿದ್ದರು ಮತ್ತು ಮಾತಾಡ್ ಮಾತಾಡು ಮಲ್ಲಿಗೆ ಚಿತ್ರದ ಕಥಾ ಸಹಾಯಕಿಯಾಗಿದ್ದರು.

೨೦೧೪ರಲ್ಲಿ  ‘ಉಪಾಸನ ಬುಕ್ಸ್’ ಎಂಬ ಸ್ವಂತ ಪ್ರಕಾಶನ ಸಂಸ್ಥೆಯನ್ನೂ ಹುಟ್ಟುಹಾಕಿದರು. 'ಅರು ಕ್ರಿಯೇಷನ್ಸ್' ಇವರ ನಿರ್ಮಾಣ ಸಂಸ್ಥೆಯಾಗಿದ್ದು, ಸೃಜನಾತ್ಮಕ ಯೋಜನೆಗಳನ್ನು ರೂಪಿಸುವ ಕೆಲಸದಲ್ಲಿ ತೊಡಗಿದೆ. ಈ ಸಂಸ್ಥೆ ಯೂಟ್ಯೂಬ್ ನಲ್ಲಿ ಕಾರ್ಯನಿರತವಾಗಿದೆ. 

 ಕೃತಿಗಳು 
ಕಾದಂಬರಿಗಳು

 ಆವರ್ತ ೨೦೧೪
 ಗತ ೨೦೨೧
 ಮಾಯೆ ೨೦೨೧ (ಅಲ್ಲಮನ ವಚನದಿಂದ ಪ್ರೇರಿತ)
 ಚಿತ್ತರಂಗ ೨೦೨೩ (೭೦-೮೦ ದಶಕದ ಕನ್ನಡ ಚಿತ್ರರಂಗದ ಕಲ್ಪಿತ)
 ವಕ್ಷಸ್ಥಲ 
 ಮಾರ್ಕೋಲು

ಕಥಾಸಂಕಲನಗಳು

 ಆರನೇ ಬೆರಳು ೨೦೨೦
 ಕೆಂಪು ದಾಸವಾಳ 
 ಬೊಗಸೆಯಲ್ಲಿ ಕಥೆಗಳು (ಕೆಲವು ಸಾಲುಗಳ ನ್ಯಾನೋ ಕಥೆ/ಅತಿಸಣ್ಣ ೧೬೦ ಕಥೆಗಳ ಸಂಕಲನ)
 ಅಪರೂಪದ ಪುರಾಣ ಕಥೆಗಳು

 ಹೂಮಾಲೆಯಾದ ಆಂಡಾಳು (ನೀಳ್ಗತೆ)

ಸಂಪಾದಿತ ಕೃತಿಗಳು

 ನೂತನ ಜಗದಾ ಬಾಗಿಲು (ಕಥಾಸಂಕಲನ)
 ಭೈರಪ್ಪನವರೆಡೆಗೆ ಭಾವತಂತು (ಲೇಖನಗಳ ಸಂಗ್ರಹ)

ನಾಟಕ ಕೃತಿಗಳು

 ಚೂಡಾಮಣಿ ೨೦೧೯
 ಬಂಗಾರದ ಪಂಜರ ಮತ್ತು ಇತರ ಮಕ್ಕಳ ನಾಟಕಗಳು ೨೦೧೯
 ಕ್ಷಮಾದಾನ ೨೦೨೦
 ಪೂತನಿ ಮತ್ತು ಇತರ ನಾಟಕಗಳು ೨೦೨೨

ವಿಮರ್ಶಾತ್ಮಕ ಕೃತಿಗಳು

 ಆವರ್ತ - ಮಂಥನ (ಅಭಿಪ್ರಾಯಗಳ ಸಂಗ್ರಹ) ೨೦೨೨

 ಪ್ರಶಸ್ತಿ-ಪುರಸ್ಕಾರ 

 ಕರ್ನಾಟಕ ಸಾಹಿತ್ಯ ಅಕಾಡೆಮಿ ಪ್ರಶಸ್ತಿ 2014
 ಸೂರ್ಯನಾರಾಯಣ ಚಡಗ ಪ್ರಶಸ್ತಿ 2014
 ಕನ್ನಡ ಸಾಹಿತ್ಯ ಪರಿಷತ್ತಿನ ಪಳಕಳ ಸೀತಾರಾಮಭಟ್ಟ ಪ್ರಶಸ್ತಿ 2019
 ರಾಯಚೂರು ಕನ್ನಡ ಸಾಹಿತ್ಯ ಪರಿಷತ್ತಿನ ರಾಜಲಕ್ಷ್ಮಿ ಬರಗೂರು ರಾಮಚಂದ್ರಪ್ಪ ಪ್ರಶಸ್ತಿ 2020
 ಸೇಡಮ್ ಅವರ ಅಮ್ಮ ಪ್ರಶಸ್ತಿ 2021
 ಮಂಡ್ಯ ಜಿಲ್ಲಾ ಕನ್ನಡ ಸಾಹಿತ್ಯ ಪರಿಷತ್ತಿನ 'ಸಾಹಿತ್ಯಮೃತ ಸರಸ್ವತಿ'  2023
 ಕರ್ನಾಟಕ ಲೇಖಕಿಯರ ಸಂಘದ ತ್ರಿವೇಣಿ ದತ್ತಿನಿಧಿ ಪ್ರಶಸ್ತಿ 2023 (ಮಾಯೆ)

 ಉಲ್ಲೇಖಗಳು